VALSTYBINĖS LIGONIŲ KASOS

PRIE SVEIKATOS APSAUGOS MINISTERIJOS

DIREKTORIUS

ĮSAKYMAS

DĖL 2023 METŲ PRIORITETINIŲ TERITORINIŲ LIGONIŲ KASŲ VYKDOMOS KONTROLĖS KRYPČIŲ IR STEBĖSENOS RODIKLIŲ SĄRAŠO PATVIRTINIMO

2022 m. gruodžio 23 d. Nr. 1K-394

Vilnius

Vadovaudamasis Lietuvos Respublikos sveikatos draudimo įstatymo 31 straipsnio 8 dalimi ir Lietuvos Respublikos viešojo administravimo įstatymo 30 straipsnio 1 dalies 3 punktu:

1. T v i r t i n u 2023 metų prioritetinių teritorinių ligonių kasų vykdomos kontrolės krypčių ir stebėsenos rodiklių sąrašą (pridedama).

2. P a v e d u:

2.1. teritorinių ligonių kasų (toliau – TLK) direktoriams vadovautis šio įsakymo 1 punkte nurodytu sąrašu, vykdant asmens sveikatos priežiūros įstaigų, vaistinių ir kitų įstaigų bei įmonių, sudariusių sutartis su Valstybine ligonių kasa prie Sveikatos apsaugos ministerijos (toliau – VLK) ar TLK, veiklos priežiūrą;

2.2. VLK Paslaugų ekspertizės ir kontrolės skyriui vadovautis šio įsakymo 1 punkte nurodytu sąrašu, vertinant TLK vykdomas kontrolės procedūras, ir koordinuoti rodiklių stebėseną šalies mastu.

3. P a s i l i e k u šio įsakymo vykdymo kontrolę.

4. Skelbiu šį įsakymą Teisės aktų registre.

Direktorius	Gintaras Kacevičius

PATVIRTINTA

Valstybinės ligonių kasos prie Sveikatos

apsaugos ministerijos direktoriaus

2022 m. gruodžio 23 d. įsakymu Nr. 1K-394

2023 METŲ PRIORITETINIŲ TERITORINIŲ LIGONIŲ KASŲ VYKDOMOS KONTROLĖS KRYPČIŲ IR STEBĖSENOS RODIKLIŲ SĄRAŠAS

1. 2023 metų prioritetinės teritorinių ligonių kasų (toliau – TLK) vykdomos kontrolės kryptys:

1.1. Stacionarinių aktyviojo gydymo paslaugų ir ambulatorinių paslaugų, apmokamų Privalomojo sveikatos draudimo fondo (toliau – PSDF) biudžeto lėšomis, prieinamumo, tinkamumo, kiekio, apskaitos, medicinos dokumentų pildymo kokybės ir norminių dokumentų nuostatų laikymosi kontrolė: vertinami stacionariniai aktyviojo gydymo atvejai, priskiriami A sudėtingumo lygmens giminingų diagnozių grupei (išskyrus chirurginio pobūdžio), kai asmens sveikatos priežiūros įstaigos tam tikrai A sudėtingumo lygmens giminingų diagnozių grupei priskiriamas vidutinis kainos koeficientas viršija šalies tai pačiai giminingų diagnozių grupei priskiriamą vidutinį kainos koeficientą ir nurodoma daugiau nei viena diagnozė (vertinamas gretutinių diagnozių kodavimo pagrįstumas, atkreipiant dėmesį į kodus I50, I11.0, E40–E46, E50–E63, E70–E88 ir kt.). Atsižvelgiant į Valstybinės ligonių kasos prie Sveikatos apsaugos ministerijos (toliau – VLK) Paslaugų stebėsenos skyriaus rekomendacijas, patikrinimai atliekami 2023 m. I–II ketv.

1.2. Kompensuojamųjų ortopedijos techninių priemonių gamybos, išrašymo ir išdavimo pagrįstumo, jų kiekio, apskaitos, medicinos dokumentų pildymo kokybės ir norminių dokumentų laikymosi kontrolė. Atsižvelgiant į rizikos vertinimo rezultatus ir VLK Medicinos priemonių kompensavimo skyriaus rekomendacijas, patikrinimai atliekami 2023 m. I–II ketv.

1.3. Kompensuojamųjų vaistų ir medicinos pagalbos priemonių skyrimo, išrašymo pagrįstumo ir išdavimo (pardavimo) vaistinėje teisėtumo kontrolė. Atsižvelgiant į VLK Vaistų kompensavimo skyriaus rekomendaciją, patikrinimai atliekami 2023 m. II–III ketv.

1.4. Centralizuotai PSDF biudžeto lėšomis apmokamų kateterizavimo būdu implantuojamų aortos vožtuvų panaudojimo teisėtumo kontrolė. Atsižvelgiant į VLK Centralizuotai apmokamų vaistų skyriaus rekomendaciją, patikrinimai atliekami 2023 m. IV ketv.

1.5. Pirminės ambulatorinės asmens sveikatos priežiūros paslaugas teikiančių įstaigų paslaugų prieinamumo ir duomenų pateikimo teisingumo kontrolė. Patikrinimai atliekami 2023 m. I–IV ketv.

2. Stebėsenos rodikliai:

2.1. Asmens sveikatos priežiūros paslaugų stebėsenos rodikliai, patvirtinti VLK direktoriaus 2015 m. gruodžio 8 d. įsakymu Nr. 1K-357 „Dėl Asmens sveikatos priežiūros paslaugų stebėsenos vykdymo tvarkos aprašo patvirtinimo“ (stebėseną vykdo VLK ir TLK).

2.2. Kompensuojamuosius antimikrobinius vaistus (ATC kodas pagal II lygį yra J01) vartojančių vaikų dalis, tenkanti 100 vaikų, yra didesnė nei 15 proc. (stebėseną vykdo TLK).

2.3. Kompensuojamųjų biopanašių vaistų – tumoro nekrozės faktoriaus alfa (toliau − TNF alfa) inhibitorių (ATC kodas pagal IV lygį yra L04AB) – receptų, išrašytų suaugusiesiems, dalis, palyginti su bendru kompensuojamųjų TNF alfa inhibitorių receptų, išrašytų suaugusiesiems, skaičiumi, yra mažesnė nei 60 proc. (stebėseną vykdo TLK).

2.4. Kompensuojamąjį vaistą sitagliptiną (ATC kodas yra A10BH01) vartojančių suaugusiųjų dalis (procentais), tenkanti 100 suaugusių pacientų, vartojančių 4-dipeptidil-peptidazės inhibitorių grupės (ATC kodas pagal IV lygį yra A10BH) kompensuojamuosius vaistus, yra mažesnė nei 70 proc. (stebėseną vykdo TLK).

2.5. Kompensuojamąjį vaistą nebivololą (ATC kodas yra C07AB12) vartojančių suaugusiųjų dalis (procentais), tenkanti 100 suaugusių pacientų, vartojančių selektyvių beta adrenoblokatorių grupės (ATC kodas pagal IV lygį yra C07AB) kompensuojamuosius vaistus, yra mažesnė nei 50 proc. (stebėseną vykdo TLK).

2.6. Kompensuojamąjį vaistą perindoprilį (ATC kodas yra C09AA04) ir ramiprilį (ATC kodas yra C09AA05) vartojančių suaugusiųjų dalis (procentais), tenkanti 100 suaugusių pacientų, vartojančių angiotenziną konvertuojančių fermentų inhibitorių grupės (ATC kodas pagal IV lygį yra C09AA) kompensuojamuosius vaistus, yra mažesnė nei 60 proc. (stebėseną vykdo TLK).

2.7. Kompensuojamąjį vaistą gefitinibą (ATC kodas yra L01EB01) vartojančių suaugusiųjų dalis (procentais), tenkanti 100 suaugusių pacientų, vartojančių epiderminio augimo faktoriaus receptorių tirozinkinazės inhibitorių grupės (ATC kodas pagal IV lygį yra L01EB) kompensuojamuosius vaistus, yra mažesnė nei 50 proc. (stebėseną vykdo TLK).

2.8. Kompensuojamųjų vaistų ir medicinos pagalbos priemonių išrašymo asmens sveikatos priežiūros įstaigose ir įmonėse, sudariusiose sutartis su TLK, teisėtumo stebėsena, vertinant privalomojo sveikatos draudimo informacinėje sistemoje „Sveidra“ (toliau – „Sveidra“) kaupiamus duomenis (įskaitant automatiniu būdu „Sveidroje“ tikrinamus duomenis) ir Elektroninėje sveikatos paslaugų ir bendradarbiavimo infrastruktūros informacinėje sistemoje kaupiamus duomenis (pagal VLK Vaistų kompensavimo skyriaus rekomendacijas).

2.9. Vaistais Alteplase nuo insulto (kodas I63 pagal TLK-AM-10) gydytų pacientų, išgyvenusių 90 dienų nuo šio gydymo pradžios, dalis (procentais), palyginti su bendru tuo pačiu metu šiuo vaistu gydytų pacientų skaičiumi (stebėseną vykdo VLK Centralizuotai apmokamų vaistų skyrius).

____________________________